Fid-dawl tal-operazzjoni militari Torka fil-Grigal tas-Sirja, l-UE tafferma mill-ġdid li soluzzjoni sostenibbli għall-kunflitt Sirjan ma tistax tinkiseb b'mod militari. L-UE tappella lit-Turkija biex twaqqaf l-azzjoni militari unilaterali. L-ostilitajiet armati mġedda fil-Grigal ser ikomplu jdgħajfu l-istabbiltà tar-reġjun kollu kemm hu, jaggravaw it-tbatija taċ-ċittadini u jipprovokaw aktar spostamenti. Il-prospetti għall-proċess politiku mmexxi min-NU biex tinkiseb il-paċi fis-Sirja ser ikunu aktar diffiċli. L-azzjoni unilaterali min-naħa tat-Turkija thedded il-progress miksub mill-Koalizzjoni Globali biex jingħeleb id-Da'esh, li fiha t-Turkija hija membru. Fil-fatt l-azzjoni militari ser iddgħajjef is-sigurtà tas-sħab lokali tal-Koalizzjoni u tirriskja l-instabbiltà fit-tul fil-Grigal tas-Sirja, fil-waqt li tipprovdi lok għall-qawmien mill-ġdid tad-Da'esh li jibqa' theddida sinifikanti għas-sigurtà reġjonali, internazzjonali u Ewropea. Id-detenzjoni sikura ta' ġellieda terroristi hija kruċjali sabiex tipprevenihom milli jissieħbu ma' gruppi terroristiċi. Huwa improbabbli li l-hekk imsejħa ''żona sikura'' fil-Grigal tas-Sirja, kif prevista mit-Turkija, tissodisfa l-kriterji internazzjonali għar-ritorn tar-refuġjati kif stipulati mill-UNHCR. L-UE ssostni l-pożizzjoni tagħha li r-ritorni tar-refuġjati u tal-persuni spostati f'pajjiżhom (IDP) lejn il-postijiet ta' oriġini tagħhom iridu jkunu sikuri, volontarji u dinjitużi meta l-kundizzjonijiet jippermettu dan. Kwalunkwe tentattiv ta' bidla demografika jkun inaċċettabbli. L-UE mhijiex ser tipprovdi għajnuna għall-istabbilizzazzjoni jew għall-iżvilupp f'żoni fejn jiġu injorati d-drittijiet tal-popolazzjonijiet lokali. Nikkondividu l-mira li tintemm il-vjolenza, jingħeleb it-terroriżmu u tiġi promossa l-istabbiltà fis-Sirja u fir-reġjun usa'. It-Turkija hija sieħba ewlenija tal-Unjoni Ewropea u attur kritikament importanti fil-kriżi Sirjana u fir-reġjun, u l-Unjoni Ewropea tfaħħar lit-Turkija għar-rwol importanti tagħha bħala pajjiż ospitanti ta' refuġjati Sirjani. It-tħassib tat-Turkija dwar is-sigurtà għandu jiġi indirizzat permezz ta' mezzi politiċi u diplomatiċi, mhux l-azzjoni militari, f'konformità mal-liġi umanitarja internazzjonali. L-UE tkompli tħeġġeġ lill-partijiet kollha biex jiżguraw il-protezzjoni ta' ċittadini u l-aċċess umanitarju sikur, sostenibbli u bla xkiel fis-Sirja kollha. L-Unjoni Ewropea tibqa' impenjata lejn l-unità, is-sovranità u l-integrità territorjali tal-istat Sirjan. Dawn jistgħu jiġu żgurati biss permezz ta' transizzjoni politika ġenwina skont l-UNSCR 2254 u l-Komunikat ta' Ġinevra tal-2012, innegozjat mill-partijiet Sirjani fil-proċess ta' Ġinevra mmexxi min-NU.